ایران میللی نفت شیرکتی‌نین باش مودیری علی کاردر تهرانین نفت صادراتینی صیفیرا ائندیرجگینی بیلدیرن امریکا پرزیدنتی دونالد ترامپین سیاسی بلوف ائتدیگینی سؤیله‌دی.
ایرانین "تسنیم" آژانسینا موصاحیبه وئرن کاردر امریکانین نوامبرین 5-ده باشلایا‌جاق ایران نفتینی هدفله‌ین ایکینجی مرحله تحریم لردن دانیشدی.
ترامپین ایرانین نفت صادراتینی آزالتماق سعی‌لرینه آیلار اول باشلادیغینی دئین کاردر: "امریکا پرزیدنتی بو مسئله‌ده ائدجگی هر شئیی ائتدی و ایرانین نفت صادراتینی صیفیرا ائندیرمه آچیقلاما‌لاری‌نین سیاسی بلوف اولدوغونو یاخشی بیلیر"دئدی.
کاردر نوامبرین 5-دکی تحریم لرده ایرانا قارشی تطبیق اولونا‌جاق خصوصی بیر وضعیت اولمادیغینی ایفاده ائتدی.
قئید ائدک کی، امریکا پرزیدنتی ترامپ می ین 8-ده تهران رهبرلیگی ایله 2015-جی ایلده باغ‌لانان نوکلئر موقاویله‌سیندن چکیلدیک‌دن سونرا ایرانین نفت صادراتینی صیفیرا ائندیرمگی قارشی‌سینا مقصد قویدوغونو آچیقلامیشدی.
امریکانین موقاویله‌دن چکیلدیگی تاریخ‌دن بو یانا ایرانین نفت صادراتیندا تخمینن گونده‌لیک 800 مین بوشقا آزالما باش وئرسه ده، تهران رهبرلیگی چین و هیندیستان باشدا اولماقلا، دیگر اؤلکه‌لره نفت صادراتینی داوام ائتدیریر.
امریکانین ایران میللی نفت شیرکتی، ایران نفت تیجارت شیرکتی و میللی تانکر شیرکتینه قارشی تحریم لرینین نوامبرین 5-ده باشلاماسی نظرده توتولور.
